OORB: The Game at Ellis
# posted by Oranje_Orakel : 8:49 AM
Leeus geniet Cheetah-feesmaal - Annemie Bester
Die manne van Johannesburg het die Leeu-loop Vrydagaand op Ellispark vervolmaak met 'n feitlik foutlose vertoning teen die Cheetahs en met 39-28 van die Curriebeker-kampioene maalvleis gemaak.
Van die eerste afskop af was dit duidelik dat Rassie Erasmus se manne met 'n baie omgekrapte trop Leeus te doene sou kry. Die tuisspan het soos tiere verdedig, die besoekers nie 'n greintjie ruimte gegun om te beweeg nie en die bal so vinnig moontlik so wyd as moontlik versprei en die Cheetahs deurmekaar gehol.
In die agterlyn begin klein Jaco van Schalkwyk gemaklik raak in die nommer-tien trui wat hy noodgedwone moes aantrek om die groot skoene van André Pretorius vol te staan. En wat 'n losskakel-vertoning het hy nie gelewer nie! Saam met hom in die agterlyn het veral Jaco Pretorius en Grant Esterhuizen baljaar en laasgenoemde het ook meer as een try saving tackle ingesit.
Voorlangs het die tuisspan ook oorheers met niemand anders nie as Captain Courageous Wikus van Heerden op die voorpunt. Hy is welverdiend ook met 'n drie beloon vir sy inklimspel. Maar moenie vir Cobus Grobler, Ethienne Reynecke en Anton van Zyl weggooi nie. Dit was 'n aand waarin elke Leeu sy deel gedoen het.
Vir die Cheetahs het Meyer Bosman op losskakel 'n nagmerrie-aand beleef. Hy het gesukkel om sy agterlyn aan die gang te kry en het telkens doelloos geskop en sake het baie beter verloop toe hy na senter geskuif het in die plek van Hendrik Meyer wat die veld vroeg verlaat het weens 'n swaarverbinde bobeen en Willem de Waal op losskakel opgegaan het.
Leeus: Drieë: Enrico Januarie, Wylie Human, Jaco Pretorius, Jaco van Schalkwyk, Wikus van Heerden. Doelskoppe: Earl Rose (4). Strafskoppe: Rose, Mark Harris.
Vrystaat: Drieë: Phillip Burger (2), Kabamba Floors, Ryno van der Merwe. Doelskoppe: Willem de Waal (4).